钦定古今图书集成/明伦汇编/官常典/第608卷 > 张庸
## 钦定古今图书集成/明伦汇编/官常典/第608卷 > 张庸

按《江宁府志》：“庸，字子登，光山人。嘉靖己未进士，为人
坦彝而介，授扬州推官。有定远令致饩，匿金于瓿。庸
曰：‘余性不喜饮，将去。然竟不以是语人也。擢刑部主
事，恤谳江西，多所平反，得疑狱百八十人，疏请矜释。
大豪吴姓者，欲以贿脱，介千金抵其里沬趄未投，已
闻其生平行谊，遂夜遁去。里人为之语曰：‘定远怀金
令，江干抱璧囚’’。”一时廉平之声，播于中外。历本部郎
中。丁丑陞延安兵备副使。时方有边警，单骑之任。练
兵固守，得解围去。明年迁陕西行太仆寺卿。为念母
老，乞致仕归。母年九十终，时庸已六十有二，不胜毁
瘠，亦卧病卒。